# שירים לאיווה \ רועי צ'יקי ארד

# הינשוף \

מִן הַחוֹל הַצָּהֹב,

מֵטִיל קֶטֶל בַּבַּזִּים

מְחַוֶּר פְּנֵי הַפְּתָנִים,

 יַנְשׁוּף הָאֶבֶן.

רָאִיתִי הַכֹּל,

עוֹד לֹא רָאִיתִי דָּבָר –

 יַנְשׁוּף הָאֶבֶן.

עַל כָּל צַעַד,

פִּרְסוֹמֶת לְאָר.סִי -

סְבִיב תְּנוּכֵי אָזְנָיו

 רָאפּ יִשְׂרְאֵלִי מִמַּעֲרֶכֶת הַכְּרִיזָה,

 - יַנְשׁוּף הָאֶבֶן.

 יַכִּישׁ וְיִנְטֹשׁ,

 יְרַסֵּק וְיִנְסֹק,

 הַיַּנְשׁוּף

יֻצַּת בְּרוּחַ הַמִּדְבָּר,

צָרוּף חוֹלִית שֶׁל אֲפֵלָה,

 הַיַּנְשׁוּף,

הַיַּנְשׁוּף הַיִּשְׂרְאֵלִי הָרִאשׁוֹן

 מְטַלְטֵל כְּנָפַיִם בְּמַרְתְּפֵי-מַרְתְּפִים.

 וְעָלָיו גֶּבֶר בְּחֻלְצָה חֲגִיגִית אָמֶרִיקָנִית.

 הִנֵּה!

 הִנֵּה!

 (עֶשֶׂר שָׁנִים קֹדֶם לָכֵן)

שָׁמַיִם תְּכֻלִּים כְּמוֹ טִי-שֵׁרְט.

זוֹ צִיַּת הַבֵּינַיִם.

מָקוֹם שֶׁיּוּנַף בּוֹ קַנְיוֹן הַנֶּגֶב,

 בּוֹזְזִים עֲצָמוֹת.

 וְתֵיאוֹדוֹלִיט תּוֹצֶרֶת שְׁוַיְץ,

 שֶׁזָּעֲמוּ בְּדֹלַח וְחִצָּיו מַתֶּכֶת

 מִצְטַלְצֵל אֶל יַנְשׁוּף העֶבֶר יָלוּד חֵת.

 וְעוֹזֵר הַמּוֹדֵד, יוֹסִי,

 וְקוֹאָלִיצְיַת עִירִיַּת בְּאֵר-שֶׁבַע.

 וַאֲנִי וְנִירוּשׁ!

 אֲנִי וְהַיַּנְשׁוּף!

 אֲנִי וְהַיַּנְשׁוּף!

אֶרֶז מְדִידוֹת בע"מ!

אֶרֶז מְדִידוֹת בע"מ!

 בִּזְרוֹעוֹ הַשֶּׁלַח

 בּוֹצַעַת, רוֹצַעַת.

 הַיַּנְשׁוּף

 בָּנָה שֶׁל עֲנָת

 בַּר אֲדָמָה, בֵּן לַסַּהַר.

 הַיַּנְשׁוּף.

בְּאֵר שֶׁבַע שֶׁל

תְּחִלַּת שְׁנוֹת הַתִּשְׁעִים,

וּבְצִיַּת הַלְשֶׁעָבַר,

פּוֹרֵשׂ אַט כְּנָפָיו

אָרוּד וּמְטֻיָּט

וְחוֹשֵׂף בַּלָּאט שִׁלְּחוֹ.

לֶשֶׁם מַה לִּי עַתָּה

 יַנְשׁוּף וְאַהֲבָה?

וְאָז הַקַּנְיוֹן,

שָׁלֹשׁ קוֹמוֹת בְּדֶגֶם מְתֻמָּן וְגַלִּי, וְקוֹמַת הַמִּסְעָדוֹת שְׁצֻהֳבָּה אָבָק,

גוֹבְהֵמוֹ קו"ף ה"א אַמּוֹת,

עוֹטֶה שַׁיִשׁ מְצֻנָּן.

וַאֲנָשִׁים בִּשְׁלָחֵיהֶם,

לְיַד "פִּיקָנְסִין",

מוּל "אַיי.אֵמ.פִּי".

לְצַד עֲרֵמַת הַבְּגדִים הַכְּתֻמִּים הִיא חֲנוּת "פוֹקְס-מֵן",

 וְהַמּוֹכֶרֶת שֶׁל "פוֹקְס-מֵן",

 נַעֲרָה נָאוָה שֶׁל מַסְטִיק בַּת יו"ד חי"ת,

 פָּנֶיהָ מְחֻטָּטִים, אֲכוּלִים, יְרַקְרַקִּים-כְּחֻלִּים, זְהוּרִים בָּאֵשׁ,

 לִבָּהּ אָכוּל

 בְּתַאֲוָה וְתֶשֶק.

 (עַל חָזָהּ, חֻלְצָה מְנֻמֶּשֶׁת שֶׁלְּעוֹלָם לֹא תִּהְיֶה אָפְנָתִית, יְהֵא אֲשֶׁר יְהֵא)

 וּבֶחָלָל הַקַּנְיוֹן,

 זוֹעֵק יַנְשׁוּף הַלַּהַט,

 בַּאֲבוּקַת-צַעָק,

 אֲנִי בֶּן הָאַלְמָוֶת,

 אֲנִי הוּא קִינְג קוֹנְג הַמִּדְבָּר,

 אֲנִי גּוֹדְזִילַת הַנֶּגֶב,

 גֹּלֶם קַנְיוֹן הַנֶּגֶב,

סָבוֹ?

 בַּעַל.

סָבָתוֹ?

 יַזַּם נדל"ן קָנָדִי מִמּוֹצָא יְהוּדִי.

וְצוֹבְאִים הַקּוֹנִים,

שׁוֹעֲטִים עִם הַשַּׂקִיּוֹת הָאֲדִישׁוּת,

בְּאַכְסַדְרָאוֹת הַנֵּאוֹן,

בִּסְתָוֵי הַפוֹרְמַיְק.

וְצַלַּם הַמְּקוֹמוֹן מֵקִישׁ בַּחַשְׁמַל,

 וְאָז הַשּׁוֹמֵר, אַמִּיץ וְגֵא

 (נִלְחַם בְּאַפְגָנִיסְטָן כְּבָר, טִיל לָאוֹ פִּדֵּר אֶת אַפּוֹ),

 הוּא שׁוֹלֵף אֶקְדָּחוֹ,

 פּוֹזֵל אֶל נַעֲרַת "פוֹקְס-מֵן", נַעֲרַת הַשּׁוּעָל-אִישׁ.

וְהַיַּנְשׁוּף, זֶה הַצּוּר הַצּוֹנֵן הַדָּמוּם,

יָגוּעַ, עֵינָיו צְחִיחוּת הַיּוֹם,

מֶשֶׁק כְּנָפָיו אוֹפִיר

נוֹצוֹתָיו קֲרֵאוֹלִיט טָהוֹר,

הוּא מְחַיֵּךְ.

תַּעַל הָאֵשׁ וְתֹאכַל אֶת הַקַּנְיוֹן וְאֶת בְּנוֹתָיו,

תְּלַחֵךְ אֶת הַסְּחוֹרָה שֶׁל "פוּקְס-מֵן",

אֶת שׁוֹר הַבָּר שֶׁל בּוּרְגֶרַאנְץ'.

רָאִיתָ הַכֹּל?

עוֹד לֹא רָאִיתָ דָּבָר

 - הַיַּנְשׁוּף.

מִי יַטְמִין חֲזָרָה אֶת יַנְשׁוּף הָאֶבֶן, יַנְשׁוּף הָאֵשׁ?

מֶה חָטָאתִי לְעוֹלָם נוֹרָא זֶה?

 -

 -

אֻמַּת קַנְיוֹן שֶׁאֵּרְרָה הַיַּנְשׁוּף

אָדָם שֶׁאֵרְרוֹ הַיַּנְשׁוּף

 יַנְשׁוּף שֶׁאֵרְרוֹ חִיּוּכוֹ.

(נטל חלק בתערוכה של מיכל הלפמן בהיכל הבינלאומי של הביאנלה בוונציה 2003)

**הו, הצפון**

אני מקנא באלה שלבם שבור

אני מקנא בשובתים

בנכשלים להתאבד

הממתינים בחדרי מיון

לאחות, מגובסים

במלכים שהפכו גננים

בטסות הגנובות מול איטליז

אני מקנא ברצועת האסטרואידים

בתולעת המוצאת לה גרגר בצואת כוכב ריאלטי נשכח מלב

בשריקת פועל הבניין שקפאה בבניין משרדים

בפירסינג שמסתירה שומרת הקריה

באות שנשרה משם מלון שני כוכבים בעיר חופ

במכוון הפסנתרים המעונב שאשתו נרצחה על ידי מאהב

כשהגעתי, הוא בדיוק יצא באיטיות מבית הקפה בעיר הספר

אני מקנא ברוני סגמן

שיודע להקפיץ כספ מהפופיק ובמלחמתו להיות ערום בים

פעם הסתתר מאחורי פח

וכשהפקחים התקרבו, זרק לעברם את הפח וברח אל החופש

אני מקנא בסבתות יפות

במי שנאבק נגד כל הסיכויים ומפסיד

במנצח שאחרים יקנאו

מקנא בכסאות החופ אם לא אמרתי קודם

לא מקנא באיש עם הפאוץ' שלוקח את הכספ

על הכסאות

לא מקנא במשורר הנוהג

במי שארגן את המסיבה הזו – אני לא מקנא

לא מקנא באשת המיליונר שממשיכה לעבוד כאחד האדם, ואומרת תודה בנימוס

לאנשי השירות

לא מקנא בילד עם מטפחת ובשתיקות הבד שלו

אמרתי שאני מקנא בכסאות החופ?

טוב להם להיות פתוחים בשמש. אבל

בשעות הערב מניחים אותם זה על זה

ואז זוגות רוסים מטפסים עם וודקה רדבול, הם דיברו עד עכשיו אבל עכשיו שקט. הבחורה בת 16 מגולחת והבחור מכניס לה יד מתחת לחולצה. אני מקנא בשניהם.

חולצות זה נושא לשיר נוספ.

אני מקנא בפליט המצליח לגנוב את הגבול

בעובד מאוגד היוצא לפנסיה אל הנכדים

בבדחנים, אני מקנא בהם כל כך,

הם צריכים לזכור בדיחות ולא לגלות את הסופ.

מקנא ברואה החשבון הנחמד האוהב נייר בגודל מסוים

אין מה לקנא בראשונים ועוד פחות בשניים. גם האחרונים מצבם לא נעים. אני מקנא בשלישיים.

בנשים אחרי גירושין

בדתיים צעירים

בנשים שהגדילו חזה

בשמשון מהכרם ששר עם המוזיקה

בכל אדם שלובש כותונת

הבחור היפה עזבה,

ישבתי כמה שולחנות ממנה,

ואני מביט בה מתרחקת

אני מקנא בך הקורא

השיר עומד להיגמר

אם תעצמו את העיניים, הוא יעלם

ותראו מגבת על כסא פלסטיק

בחדר עץ

וברז מטפטפ של חופשה זולה

בצפון, הו הצפון

 הו הצפון.

**האגם** **הגדול**
שוחה לבד בתוך האגם הגדול
שוחה על בטני באגם הגדול
שוחה על גבי באגם הגדול
על צדי שוחה באגם הגדול
מדוע איש לא מצטרף אלי באגם הגדול?
אין גדר סביב האגם הגדול
משתכשך בתוך אגם הגדול
צולל בתוך אגם הגדול
הדרך לדפוק את השיטה: האגם הגדול
הצטרפי אלי אל האגם הגדול
הצטרף אלי אל האגם הגדול
מדוע אני לבד באגם הגדול?
דבר לא מונע מכם לבוא אל האגם הגדול
למשל אתה הקורא,
אל נא תאמר 'אני רק הקורא',
הפשל המכנס, השלך החזיה,
בוא עכשיו אל
האגם הגדול!
שחה עמוק בתוך האגם הגדול!
שחה מהר בתוך האגם הגדול!
שחה על גחונך בהאגם הגדול!
שחה על העורף בהאגם הגדול!
בוא עכשיו לכאן.
פעם היו כאן רבים באגם הגדול
אני היחיד שטבל באגם הגדול
אפשר לטבוע בהאגם הגדול
(אבל) אפשר למות מצחצוח יתר במרידול
אז בואו בואו בואו אל האגם הגדול
נצוף נצוף נצוף באגם הגדול
אין כאן מים, רק קול
נתחכּך בתוך האגם הגדול
בשרכם יוטח בבשרי באגם הגדול
בוא עכשיו לכאן.
מדוע אני לבד בתוך האגם הגדול
מדוע אני לבד בתוך האגם הגדול
כי אני לבד בתוך האגם הגדול
כן, אני לבד באגם הגדול.
אני לבד לבד לבד באגם הגדול
לפעמים עם עוד כמה חברים
מדוע אינכם מבינים שהכי סבבי באגם הגדול
שהכי חינמי באגם הגדול
שזה המקום היחיד בעיירה בלי גדרות, האגם הגדול
ולא איזה אשד הפכפך, האגם הגדול
והוא לא ממש גדול, האגם הגדול
אפשר לשים אותו בבגאז' של פג'ו,
                        בתא מטבעות מעור שסק
                                                         בפנקסון סגול
האגם הגדול האגם הגדול האגם הגדול
הצטרפו אלי עכשיו לאגם הגדול
הצטרפתו עמי באגם הגדול
יש מקום לכולם באגם הגדול
יש מקום לכולן באגם הגדול
יש מקום לקולר באגם הגדול
האגם הגד גד גד גדול
האגם הגדול דול דול דול    דול
בואו אל האגם הגדול
בואו אל האגם הגדול
למה אתם נכנסים אל תוך האגם הגדול\\\\\\\\\\\\\\\\\\ רק
           כשאני יוצא מהמים להתייבש?

(אכזיב, 08.08.09)

**פטריוט**

אני מכבד את המפה הסינופטית

נשמע לרוב כללי האלקטרו-מגנטיות

מציית לכל חוקי

התרמודינמיקה

אם ארק לשמיים,

אתמלא ריר

אם אשתין אל-על

ארטב בפיפי.

אני מרכין ראש בפני התקופות

הגאולוגיות השונות

ומהלך עם הכוכב שלי

סביב לשמש כשצריך

אני פטריוט של כל מדינה

שעל סוכת המציל

תולה דגל לבן

אני פטריוט של כל גוף ריבוני

שבו הסבתות

תולות כביסה על חוט הכביסה

לייבוש מול השמש

ובינתיים שומעות רדיו

**בגנות המסננת**

1.

זהו גינוי תקיף של המסננת

מחאה מול חריריה הזעירים

התקוממות מול תאוותה העקרה

אני נאבק עקרונית בכל עניין הרשת

וידיותה של הידית

   האדומה

הרגע שבו הן משתלבות

המגע הפשרשר בשבע בערב

    אַת הר הפוך כלומי

כל תועבת מטבח

2.

זו שנאה מהרגע הראשון

מי את, מי, מי את?

לא כלום - חורים שהוקי מתכת.

לכי!

אני אוהב את הכפית

את עזות הקשית הרכילית

המתקפלת ושבה

ושבה ומתקפלת

את ארבעת ווי הפלסטיק הזקורים לכל רוחות רקיע

במתקן הסכו"ם המצפני, הסב בכרכוש קרפיוני

את האצבעון אוהב אני

השבח לאצבעון

המגן טוב כל כך

בכל שעה עלינו.

מעמד הביניים תופר דרכו בזיוים זהירים

בלי לבלוט, האצבעון נע קדימה,

ואז נאלץ לסגת ושוב מתנפל מול מחט הגִזרה.

3.

אבל

    גברת מסננת

למה את מסננת?

מה את מסננת?

שונא אותך כל כך

הלאה

הלאה

הלאה המסננת!

4.

גברתי המסננת,

הניחי לעולם להתערבב

האורז, המים

הלב והיפעה

הרשי לביב להזדבב,

שמרי על הסבביישן כעל בנך יחידך,

היי מתרוננת,

המסננת

צאי, צאי, צאי אל הסמטים המעשנים

דמעותייך לא יועילו,

אל תהיי מקוננת,

               המסננת,

ודרו-

ודרו-

ודרושים כעת פמוטים,

גורלך מחלחל הלילה

בשורה שתנופץ עם שחר,

שמך ימחה מכל מסדרונות, מכל הלבבות

ימולֵל מאלף-אלפי שיישים

מריבוא מטבחי יוקרה צוננים של פרוספקט

קיטונים מריחי קצי כרוב עזוב ונביא

לא עוד תדרש עצתך הרעה

שמש אגחית פזפזית תגח על עולם

בהתחלה חיוורנית מתנודדת

ואחר כך תקיפה וטובה

**מספר המלצות**

אני ממליץ לקוראיי לא להתאהב
ולאכול דג כבוש
איכלו דג כבוש בבצל
אל תתאהבו
הנשים מביאות רק צרות
הגברים מביאים בוץ וכאב לב
הדגים כבושים
בבצל וכבר לא יאנו לכם רע.
אני ממליץ לקוראיי
על הביוגרפיה של טולסטוי מאת אנרי טרויה בשני כרכים
קראו את הפרק בחלק ב' שבו טולסטוי הקשיש מקבל אופניים
וחזרו אלי.
ממליץ לקוראיי על שינה
עם גרביים
על אף המיתון
בשל המיתון.
לא יקרה כלום גם אם תשנו עם ג'ינס.
אני ממליץ על אכילת אנונה
ידידי צחי מסיבות ממליץ על כך בחום
על אף שהאנונה האחרונה שקניתי
לא הבשילה
והפכה אפורה בפריזר.
כנראה עשיתי משהו לא בסדר.
אם אתם מוזיקאים או משוררים,
אני ממליץ שהשיר הבא שלכם יהיה מרגש או רקיד,
אל תנסו להיות חכמים גדולים.
אל תנסו גם להיות חכמים קטנים.
עדיף שלא תנסו כלום.
עדיף שלא תעשו כלום, אם אתם מוזיקאים או משוררים.
אתם יכולים לנסות לא לעשות כלום לעת עתה. ובינתיים
אני ממליץ על ארוחות הבוקר של שמשון ב'שביל החלב', על ביצת עין הפוכה
ולא ביצה עין רגילה.
וזה בלי קשר לדג הכבוש, שעלה קודם.
עצה למזל והצלחה –
השקיעו בנייר הטואלט שלכם!
זו האמונה התפלה היחידה שבה יש להאמין.
הקשיבו לי היטב, קוראיי!
השקיעו את כל כספכם שמה!
רכשו נייר טואלט נהדר, יקר, איכותי, גם אם אתם רעבים ללחם.
תלת-שכבתי, ארבע-שכבתי ואפילו בן חמש שכבות.
הפוליטיקאים יאכזבו ולא ינקפו אצבע כשיפטרו אתכם,
הם ישלחו אתכם למות בשביל תמונה בישראל היום,
אבל נייר הטואלט הנעים ינחם אתכם.
אם כן,
אני גם ממליץ על נסיעה לקהיר
ושם לשתות מיץ קרקדה קר
בבית קפה הזול ביותר.
המיץ החם טעים פחות לטעמי.
אחרי שהקרקדה מתקרר, האדום שלו עכור פחות.
יש אוטובוס לקהיר כמה פעמים ביום מטאבה ב50 ש"ח.
אני ממליץ לקוראיי
לא לקנות אף פעם יותר מספר אחד, ולא להסכים לקבל יותר מספר אחד
אני ממליץ לקוראיי וקוראותיי לא
לשכב עם אותה בחורה או בחור
יום אחרי יום
אל תשכבו יום אחרי יום
עם אותו שותף
אני ממליץ לקוראיי
להצטרף לפחות לשני איגודים
אני ממליץ לקוראיי
לשבת ליד החלון
ולהמנע ממלחמות בכל דרך שהיא.
לא ייצא לכם דבר מזה,
גם לא מלונה פארקים. חבל על הנדנוד.
אני ממליץ לקוראיי
לנצל את הבניה בעיר
ולהביט במנופים לפחות
10 דקות כל יום
להביט בפירים      של החניונים בבנייה
אני קורא לקוראיי
להכניס ראש אל מעבר לגדר הפח, גם אם יש שלט אזהרה ענק
ולהביט עמוק היטב בפירים העמוקים והגועשים של החניונים בבניה
ובכל זאת להתאהב

אפרשזיף \

אני כל כך אוהב אנשים

שגם את השנאה עצמה

אני אוהב כאילו היתה אפרשזיף

אני כל כך אוהב את החיים

כל כך אוהב אותם

שגם את המוות עצמו

אני אוהב כאילו היתה אפרשזיף

אבל אפרשזיף איני אוהב

איני חייב לאהוב כל דבר

אני אדם פשוט

עם צליעה קלה בשבוע האחרון

וחבורה באף בשל תקרית עם תיבת דואר

אני אוהב ירקות רכים:

פומלה, ליצ'י, אננס בקופסה

את תות היער של סבתא,

שעליו טיפסנו אני ומוטי קרנר

לפני ששירת בצבא

ונכנס ללמוד מחשבים.